b'\n_START_ARTICLE_\nNatrium\n_START_SECTION_\nHistoria\n_START_PARAGRAPH_\nNatriumin yhdisteist\xc3\xa4 ruokasuola eli natriumkloridi sek\xc3\xa4 sooda eli natriumkarbonaatti ovat olleet tunnettuja jo tuhansia vuosia. Vapaana alkuaineena natriumin eristi ensimm\xc3\xa4isen\xc3\xa4 1807 englantilainen kemisti Sir Humphry Davy elektrolyysin avulla sulasta lipe\xc3\xa4st\xc3\xa4 eli natriumhydroksidista.\n_START_SECTION_\nEsiintyminen\n_START_PARAGRAPH_\nMaapallolla natrium esiintyy aina kemiallisina yhdistein\xc3\xa4. Natriumioni on yhdenarvoinen kationi, Na\xe2\x81\xba. Merivedess\xc3\xa4 on liuenneena noin 3,5\xc2\xa0% natriumkloridia eli ruokasuolaa. Natriumkloridi liukenee veteen t\xc3\xa4ydellisesti Na\xe2\x81\xba-ionina ja Cl\xe2\x81\xbb-ionina._NEWLINE_Natriumia on my\xc3\xb6s kasvi- ja el\xc3\xa4inorganismeissa, erityisesti natriumkloridina. Natriumia on v\xc3\xa4h\xc3\xa4n my\xc3\xb6s ihmisen veress\xc3\xa4, luustossa ja lihaksissa. Natriumkloridi on ihmiselle t\xc3\xa4rke\xc3\xa4 nestetasapainon yll\xc3\xa4pit\xc3\xa4j\xc3\xa4._NEWLINE_Natriumyhdisteit\xc3\xa4 on my\xc3\xb6s monissa kallioper\xc3\xa4n mineraaleissa, esimerkiksi maas\xc3\xa4lv\xc3\xa4ss\xc3\xa4, josta se rapautumisen kautta levitt\xc3\xa4ytyy maaper\xc3\xa4\xc3\xa4n._NEWLINE_Natriumia valmistetaan elektrolysoimalla natriumkloridia (NaCl) tai natriumhydroksidia (NaOH)._NEWLINE_Neutraalia atomista natriumia esiintyy my\xc3\xb6s ilmakeh\xc3\xa4tt\xc3\xb6mill\xc3\xa4 planeetoilla ja kuilla, kuten Kuussa ja Merkuriuksessa, eritt\xc3\xa4in ohuen \xe2\x80\x9dilmakeh\xc3\xa4n\xe2\x80\x9d kaasuna. Mikrometeoroidit ja aurinkotuuli irrottavat natriumia ja vety aurinkotuulessa pelkist\xc3\xa4\xc3\xa4 natriumin neutraaleiksi atomeiksi. Kuun \xe2\x80\x9dilmakeh\xc3\xa4ss\xc3\xa4\xe2\x80\x9d on 70 atomia natriumia kuutiosentti\xc3\xa4 kohden.\n_START_SECTION_\nOminaisuudet\n_START_PARAGRAPH_\nIlman vaikutuksesta metallinen natrium hapettuu hieman harmaaksi, kosteassa ilmassa silm\xc3\xa4nr\xc3\xa4p\xc3\xa4yksess\xc3\xa4. Natriumia s\xc3\xa4ilytet\xc3\xa4\xc3\xa4n petrolissa. Tavallisissa olosuhteissa se syttyy fluorin ja kloorin vaikutuksesta, mutta liev\xc3\xa4sti kuumennettuna se reagoi kiivaasti monien aineiden kuten bromin, jodin, vedyn ja rikin kanssa. Veden ja ilman kanssa natrium aiheuttaa palo- ja r\xc3\xa4j\xc3\xa4hdysvaaran, koska veden kanssa syntyy natriumhydroksidia ja vety\xc3\xa4, ja ilmassa reaktiol\xc3\xa4mp\xc3\xb6 sytytt\xc3\xa4\xc3\xa4 vedyn palamaan. Kaiken lis\xc3\xa4ksi kevyen\xc3\xa4 natrium kelluu vedess\xc3\xa4. On havaittu, ett\xc3\xa4 tietyn kokoiset natriumpalaset hyppiv\xc3\xa4t itsekseen vedess\xc3\xa4, koska osuma veteen vapauttaa vety\xc3\xa4, joka r\xc3\xa4j\xc3\xa4ht\xc3\xa4\xc3\xa4 ja ampuu palan uudelleen ilmaan._NEWLINE_Natrium on reaktiivisempi kuin kevyempi alkalimetalli litium ja v\xc3\xa4hemm\xc3\xa4n reaktiivinen kuin raskaampi kalium. Natrium esiintyy yhdisteiss\xc3\xa4\xc3\xa4n ionina, jonka hapetusaste on +I (Na\xe2\x81\xba). Useimmat natriumyhdisteet ovat eritt\xc3\xa4in vesiliukoisia, ja sille tunnetaan harvoja saostavia reagensseja. Liukenemattomia natriumsuoloja ovat natriumvismutaatti (NaBiO\xe2\x82\x83), -oktamolybdaatti (Na\xe2\x82\x82Mo\xe2\x82\x88O\xe2\x82\x82\xe2\x82\x85\xc2\xb74H\xe2\x82\x82O), -tioplatinaatti (Na\xe2\x82\x84Pt\xe2\x82\x83S\xe2\x82\x86) ja -uranaatti (Na\xe2\x82\x82UO\xe2\x82\x84); natriummetafosfaatilla (NaPO\xe2\x82\x83) on sek\xc3\xa4 liukoinen ett\xc3\xa4 liukenematon kidemuoto. Natriumpitoisista mineraaleista maas\xc3\xa4lv\xc3\xa4t ovat liukenemattomia._NEWLINE_Natriumin v\xc3\xa4rj\xc3\xa4\xc3\xa4 liekin kirkkaan oranssiksi ja samasta johtuu natriumvalojen oranssi v\xc3\xa4ri.\n_START_SECTION_\nNatrium elimist\xc3\xb6ss\xc3\xa4\n_START_PARAGRAPH_\nVeren ja elimist\xc3\xb6n muiden nesteiden sopiva natriumpitoisuus on v\xc3\xa4ltt\xc3\xa4m\xc3\xa4t\xc3\xb6n aineenvaihdunnan ja lihasten toiminnalle sek\xc3\xa4 hermoimpulssien siirtymiseen. Natriumia tarvitaan my\xc3\xb6s elimist\xc3\xb6n nestetasapainon s\xc3\xa4\xc3\xa4telyyn. Natrium esiintyy p\xc3\xa4\xc3\xa4asiassa solun ulkoisissa nesteiss\xc3\xa4, ja normaali veriplasman natriumpitoisuus on noin 3,2 grammaa eli noin 140 millimoolia litrassa. Jos natriumpitoisuus laskee alle 125 millimooliin, alkaa esiinty\xc3\xa4 v\xc3\xa4symyst\xc3\xa4, voimattomuutta, p\xc3\xa4\xc3\xa4ns\xc3\xa4rky\xc3\xa4, pahoinvointia ja lihaskramppeja sek\xc3\xa4 muita tajunnan h\xc3\xa4iri\xc3\xb6it\xc3\xa4 ja rytmih\xc3\xa4iri\xc3\xb6it\xc3\xa4. Jos pitoisuus laskee alle 120 millimooliin, alkaa esiinty\xc3\xa4 lihasheikkoutta, hermosto-oireita, yleist\xc3\xa4 kouristelua ja sekavuutta ja potilas saattaa jopa kuolla._NEWLINE_Elimist\xc3\xb6 pyrkii pit\xc3\xa4m\xc3\xa4\xc3\xa4n veren natriumarvon normaaleissa rajoissa janontunteen ja munuaisten toiminnan avulla. Liian alhainen veren natriumpitoisuus eli hyponatremia syntyy, jos natriumia menetet\xc3\xa4\xc3\xa4n liikaa tai jos elimist\xc3\xb6\xc3\xb6n kertyy liikaa vett\xc3\xa4. Hyponatremia voi aiheutua l\xc3\xa4\xc3\xa4kityksest\xc3\xa4, sy\xc3\xb6m\xc3\xa4tt\xc3\xb6myydest\xc3\xa4, hikoilusta, joistain sairauksista, ripulista tai oksentelusta. _NEWLINE_Etenkin vanhukset voivat k\xc3\xa4rsi\xc3\xa4 suolan puutteesta sy\xc3\xb6m\xc3\xa4tt\xc3\xb6myyden ja l\xc3\xa4\xc3\xa4kityksens\xc3\xa4 johdosta. Esimerkiksi karbamatsepiini, valproaatti, lamotrigiini, monet masennusl\xc3\xa4\xc3\xa4kkeet, syklofosfamidi ja vinkristiini lis\xc3\xa4\xc3\xa4v\xc3\xa4t vesihormonin tuotantoa tai voimistavat sen vaikutuksia. Pitk\xc3\xa4\xc3\xa4n jatkuneen oksentelun tai ripulin aiheuttama natriumin menetys voi vaikeutua, jos nestehukka korvataan pelk\xc3\xa4ll\xc3\xa4 vedell\xc3\xa4. My\xc3\xb6s nopea suurten vesim\xc3\xa4\xc3\xa4rien tai oluen juonti voi aiheuttaa vesimyrkytyksen, johon liittyy vaarallinen hyponatremia._NEWLINE_Liian korkea veren natriumpitoisuus eli hypernatremia johtuu elimist\xc3\xb6n kuivumisesta eli veden liiallisesta menetyksest\xc3\xa4. Korkea natriumpitoisuus kohottaa verenpainetta. Suolank\xc3\xa4ytt\xc3\xb6 ei vaikuta k\xc3\xa4yt\xc3\xa4nn\xc3\xb6ss\xc3\xa4 veren natriumpitoisuuteen, koska munuaiset pystyv\xc3\xa4t tehokkaasti s\xc3\xa4\xc3\xa4st\xc3\xa4m\xc3\xa4\xc3\xa4n tai poistamaan natriumia.\n_START_SECTION_\nK\xc3\xa4ytt\xc3\xb6kohteet\n_START_PARAGRAPH_\nNatriumia tuotetaan ja k\xc3\xa4ytet\xc3\xa4\xc3\xa4n melko runsaasti kemianteollisuudessa valmistettaessa esimerkiksi natriumperoksidia (Na\xe2\x82\x82O\xe2\x82\x82) ja natriumsyanidia (NaCN). Lis\xc3\xa4ksi natriumia k\xc3\xa4ytet\xc3\xa4\xc3\xa4n r\xc3\xa4j\xc3\xa4hdysaineteollisuudessa, butadieenin (CH\xe2\x82\x82=CH-CH=CH\xe2\x82\x82) polymeroinnissa sek\xc3\xa4 muissa orgaanisissa synteeseiss\xc3\xa4. Metallurgiassa sit\xc3\xa4 k\xc3\xa4ytet\xc3\xa4\xc3\xa4n muun muassa titaanin erottamisessa yhdisteist\xc3\xa4\xc3\xa4n, kullan ja hopean metallurgisessa puhdistamisessa, sek\xc3\xa4 niin ik\xc3\xa4\xc3\xa4n alumiinilejeerinkien valmistuksessa._NEWLINE_Natriumia sis\xc3\xa4lt\xc3\xa4vi\xc3\xa4 lamppuja k\xc3\xa4ytet\xc3\xa4\xc3\xa4n esimerkiksi katuvaloissa tuottamaan valoa, joka l\xc3\xa4p\xc3\xa4isee erityisen hyvin sumua ja usvaa. Natriumin tuottama valo on keltaista aallonpituudella 589 nanometri\xc3\xa4._NEWLINE_Natrium sulaa matalahkossa l\xc3\xa4mp\xc3\xb6tilassa, ja metallina se johtaa l\xc3\xa4mp\xc3\xb6\xc3\xa4 tehokkaasti. Sulaa natriumia k\xc3\xa4ytet\xc3\xa4\xc3\xa4n l\xc3\xa4mm\xc3\xb6nsiirtoaineena ydinreaktoreissa, vaikka se on reaktiivisuutensa takia vaarallisempi kuin yleisemmin k\xc3\xa4ytetty vesi. Natriumia k\xc3\xa4ytet\xc3\xa4\xc3\xa4n my\xc3\xb6s tehokkaiden, erityisesti turbomoottoreiden pakoventtiilien sis\xc3\xa4ll\xc3\xa4. Natrium auttaa siirt\xc3\xa4m\xc3\xa4\xc3\xa4n nestem\xc3\xa4isess\xc3\xa4 muodossa ollessaan l\xc3\xa4mp\xc3\xb6\xc3\xa4 tehokkaasti venttiilikanteen edestakaisen liikkeen johdosta. Pakoventtiilin ontto tila ei ole aivan kokonaan t\xc3\xa4ytetty, joten natrium p\xc3\xa4\xc3\xa4see \xe2\x80\x9dh\xc3\xb6lskym\xc3\xa4\xc3\xa4n\xe2\x80\x9d ja n\xc3\xa4in viem\xc3\xa4\xc3\xa4n l\xc3\xa4mp\xc3\xb6\xc3\xa4 venttiilin lautasen l\xc3\xa4heisyydest\xc3\xa4 venttiilin varren kautta kanteen. Tekniikkaa on k\xc3\xa4ytetty esimerkiksi ensimm\xc3\xa4isiss\xc3\xa4 Saab 99 turbo:ssa.'